Natsijohtaja Adolf Hitler vieraili Suomessa kesällä 1942 marsalkka Mannerheimin 75-vuotissyntymäpäivillä.

Tutkija Mikko Tynin tuore tutkimus paljastaa uutta tietoja Mikkelissä toimineesta salaperäisesti Erikoisryhmästä, joka valvoi marsalkka Mannerheimin henkeä jatkosodan aikana ympäri vuorokauden ja suojeli myös marsalkan korkea-arvoisia vieraita.

Tynin tutkimuksesta uutisoi sunnuntaina Helsingin Sanomat, jonka mukaan näiden korkea-arvoisten vieraiden joukkoon kuului myös kesällä 1942 Mannerheimin 75-vuotissyntymäpäiville osallistunut natsi-Saksan johtaja Adolf Hitler.

Adolf Hitler osallistui Mannerheimin 75-vuotispäiville 4. kesäkuuta 1942. Mannerheimin takana Einar Nuotio ja oikealla Risto Ryti.­

Hitler lensi tuolloin Imatran Immolaan onnittelemaan Suomen armeijan ylipäällikköä, ja kyseessä oli yksi natsijohtajan harvinaisista ulkomaanmatkoista.

Tyni kertoo lehdelle selvittäneensä Hitlerin vierailuun liittynyttä tapausta, josta kersantti Pertti Pakkanen kirjoitti artikkelin vuonna 1964.

Marsalkka Mannerheim tapasi kesällä 1942 Hitlerin myös Saksassa muutama viikko syntymäpäiviensä jälkeen.­

Pakkanen kuvaili kirjoituksessaan seuranneensa etäämmältä Hitlerin ja Mannerheimin keskustelua, kun suomalainen turvamies tuli hänen luokseen, veti pistoolinsa esiin, tähtäsi Hitleriä ja totesi: ”Mitähän jos pamautettaisiin tuo mies”. Paakkanen oli kieltänyt, ja mies laittanut pistoolinsa koteloon.

Hitleriä Mannerheimin syntymäpäiville kuljettaneen erikoiskoneen on väitetty olleen lähellä täystuhoa Suomessa kesällä 1942.­

Tutkija Tyni sanoo HS:lle, että Pakkasen kuvailemaan tapaukseen liittyi useita seikkoja, jotka söivät tutkijan näkökulmasta sen uskottavuutta. Tutkimuksensa yhteydessä hän kuitenkin oli kuullut toiselta todistettavasti paikalla olleelta henkilöltä saman tarinan hieman eri sanoin.

Hitlerin Suomen-vierailuun liittyy useita spekulaatioita. Näiden joukkoon kuuluvat esimerkiksi väitteet, joiden mukaan Hitleriä kuljettaneen Condor-erikoiskoneen väitettiin olleen lähellä täystuhoa Suomessa kesällä 1942.

Joidenkin spekulaatioiden mukaan Hitlerin erikoiskone olisi ollut vaarassa törmätä suomalaisen saattohävittäjän kanssa.

Uutisfilmit sen sijaan todistavat, ettei laskeutuminen Immolaan sujunut täysin vailla draamaa. Tallenteella näkyy, kuinka vasemman laskutelineen jarru ja jarruneste palavat pienellä liekillä, joka pöllähtää savuksi ja höyryksi, kun ripeä suomalainen kenttähenkilökunta tukahduttaa tulen sammuttimella.

Hitler lahjoitti Mannerheimille panssaroidun Mersun vuonna 1941. Seuraavana vuonna hän antoi Mannerheimille syntymäpäivälahjaksi kolme maastoautoa.­

Jo puoli vuotta ennen Suomen-vierailuaan, joulukuussa 1941, Hitler oli lahjoittanut marsalkka Mannerheimille yhden maailman hienoimmista autoista: panssaroidun Mercedes-Benz 770 Offener Tourenwagenin.

Samanlaiset autot olivat harvassa. Hitler nimittäin lahjoitti samanlaiset autot myös muille asevelivaltioille, Italian Mussolinille ja Espanjan Francolle.

Imatran vierailullaan Hitler istuikin itse Mannerheimille lahjoittamansa Mersun kyydissä. 75-vuotispäivän kunniaksi hän kuitenkin lahjoitti Mannerheimille kolme maastoautoa.